**Gas, gas**

 Sedmi mesec 2014. Ovak napisane zvuči ko prahistorija. Vu te vrime sam jedva čakala da krenem na maturalac. Kaj sam se vidla i čula na maturalcu, to nije za povedati. Od svih ljepota Španjolske najviše mi se dopal disco klub v Loret de Maru i jeden zgodni dečec iz Švabije. Teške sam se vrnula v tmurnu gornjostubičku zbilju. Mislila sam da me čeka duge tople ljete. Je, frišku figu. Čim sam se vrnula z Španjolske onak kul raspoložena, dočakala me mama. Oduševljene mi je dala upisnicu v autoškolu. Mam sam znala kaj se nje mota po glave. Više se ne morala po noči dizati i iti pome kad prejdem v nočni život. Znala sam da računa s tim da se bum sad sama vojzila. Hoče me skinuti s grbače. Nije da me to nije razveselile, ali sad me čakaju obaveze terih se nisam nadala. V mojem ljetnom planu je bile same i same ljenčarenje, a ispale je da se moram vučiti.

 Ipak sam se fejst veselila novomu iskustvu. Probala sam se zamisliti kak vozim, a s radija se glasne čula Severinina pesma: *Ej što volim miris od benzina….ej magistrala Dalmatina…hop hop* *malo pa krivina…* Da mi je dati Golfa šesticu ili Hondu! Kak bi ja v tome lijepe zgledala! Moram si pod hitne kupiti nove sunčane naočale jer bez njih se ne seda v male bolju makinu.

Prve sam morala iti na lječnički pregled. Tam me je doktorica dobre spregledala. Zaključila je da dobre vidim i da sam prešla psiho test. To sam znala i bež nje.

Onda sam išla na razgovor s vlasnikom autoškole. On je bil jake jake fin i ljubazen. Kak i nebi bil kad sam donesla oko šest hiljada kuna. Za te peneze ja bi se svakomu ulizivala.

Za par dana počela su predavanja. Praznici v jeku, a ja se doma vučim propise. Pitala sam mamu da mi neke objasni, ali mi je rekla da je ona zdavna ispit položila i da je pune toga pozabila. Meni se činile pak da joj se neda proučavati prometne znakove. Možda bi i za nju to bile dobre jer je zbilja pune toga pozabila. Več sme se pune put našle v jednosmjernoj ulici, ali v krivem smeru. Svi su nam trubili i mahali, a mama se čudila kaj sad oni hočeju. Ni rotori joj nisu jača strana. Sve mi to govori da bolje da se sama primem posla. Sela sam za knjigu i vučila se. Znakove sam mam zapamtila, ali raskršča i rotori mi nisu išli v glavu pa da me doj zatuče. Doj gde ima prednost, kad koga moram prepustiti, a kad ne, a tek kak se guma zmeni. Ne poznam nijednu žensku koja zna gumu zmeniti! Vučila sam se i vučila, znojila nad knjigu tak duge dok se v moje glave nije posložile.

Došel je dan kad sam morala iti polagati propise. Tresla sam se kak šiba na vode. Bile me je strah, ali i sram da ja jedina nem opala. Z menu je bil tata i videl je kak me nervoza pere. Spremno je rekel: „ Daj sinek, ideme si neke spiti.“ Došli smo do prve bertije. V njoj je bile bučne kak pri mene razredu vu vreme velikoga odmora. Dimile se na vse strane od cigaretlinov, a s radija se čulo: „Tko ti dade vozačku!!!“ Tata je sebi naručil konjak, a meni amaro. Morti su njega više živci prali nek mene, ali ne zate kaj bum opala, nek zate jer bu drugi ispit pak trebale platiti. Za vuru i pol stigli su rezultati i gleč, ja sam položila. Brže sam rekla da morame to proslaviti, naravno vu bertiji. Mislila sam si pak si slobodne još jednu spijem, im još ne vozim, a tata je policajec v penziji, pak če ga i zaustaviju, buju ga kolegi pustili. Ne bi mu bile prvi put. Tiho vu sebi sam zapopevala: *Tata kupi mi auto,*…i same auto. Jabuka ne opada daleke od driva.

Slavila sam ja još par dani, sve dok mi jednuga dana nije zazvonil mobitel. Več sam se ponadala da me doj zove van, i kad tam zval me neki muški nepoznati glas. Predstavil se kak moj instruktor vožnje. Rekel mi je same da se vidime zutra v osam jutre. Točne kak vurica došel je pred moj stan starejši čovjek vu Ford Fiesti sa znakom autoškole. Rekel mi je da si sednem za volan. Ja za volanem? Pa kaj je njemu? Im ja još nigdar nisam vozila. Mamin auto je star tak da skore ni za vožnju, a tate nisam ni rekla. Njegov auto nišči nesme ni pogledati, a kamoli voziti. Tak se prema njemu ponaša kak da je svetom vodicom poškropljen. Nisam si mogla pomoči. Sela sam za volan, zavezala pojas i na instruktorove upute okrenula ključ v bravice. Joj! Auto je poskočil, ja sam se splašila kaj se sad događa, a i instruktor je pobelel. Mam je skužil da nemam pojma. Duge mi je vse objašnjaval, a meni se je v glave sve zmešale. Kuplung, kočnica, gas, ručna, žmigavci levi i desni…Pretisni kuplung, dodaj gasa, dej žmigavec, pogleč v retrovizor. Pa gdoj to more vse odjemput? Dobre bi mi došel jeden asistent. Probala sam si vse skupa složiti v glave, a instruktor je najenput rekel da krenem. Nabijala sam gas do daske, z aute se male dimile, instruktor se držal za glavu, a vidla sam i susede da se pobiraju v hižu. «Male nježnosti», reče mi moj instruktor, i ja krenem na cestu. Pital me da de mi je žmigavac, a ja mu velim da je tu. «Onda ak je tu, onda ga i upotrebi.» Mislila sam si vu sebi im bum, ali drugi put.

Vozili sme se od Gornje do Donje Stubice i nazaj. Za te četri kilometre trebale su mi same dvije vure. Došla sam doma tak mokra od straha kak da sam se stuširala.

Drugi dan je bile bolje. Lijepe sam krenula z dvorišča, dala sam žmigavec i nisam nabijala gas. Same mi je auto par put fcrkel na raskršču i kad sam se polukružno obračala. Auti su iza mene trubili kak da su velke gosti. Pak naj jesu. Zake su svi nervozni?

Imela sam osječaj da bu instruktor zaspal od moje brze vožnje, ali ga je valjda strah za vlastiti život održaval budnim. Čim bi neke krive napravila, mam je komentiral i daval mi sto i jeden primjer. Plačam mu i još cjepidlači! Srednju školu ne plačam, al tam se ne usudiju cjepidlačiti.

Nakon par vur vožnje, skužila sam da mi instruktor pomalu veruje. Onda mi je počel pripovedati za svaku grabu gde su završili njegvi bivši kandidati i za svaki stup kaj su pokupili. Dubokoumno je zaključil da se mi z Gornje Stubice vozime ko šerifi. Male doj poštiva znakove v centru, ali i okoli njega. Red je da mi mladi srušime te mit!

Nakon kaj sam odvozila jedno sedem vur, instruktor je prešel na godišnji. Nije mi jasne zake. A si čovek hoče male odmoriti od mene ili je zbilja vreme da koristi godišnji?

Još ga uvek čakam. Nadam se da bu došel ovih dana, a ake ne, pem iskat druguga. Krajem desetuga meseca mi bu osamnajsti rođendan i onda pem polagat ispit. Zate bi molila čitatelje da budu ljubazni i da taj dan ne izlaze iz svojih hiž. Sigurneša sam kad sam sama na cesti.

 Dok nestrpljive čakam, nekak mi se čini da bum ipak lakše položila vozački ispit neg maturu v moje škole. Instruktora morem bar pozvati na pijaču pak mi bu male pomogel, a da zovem vse profesore z škole bar na kavu, mislim da bi mama morala još jen kredit sneti. I kaj je najbitneše, autu same z desnu daš gas i ide, a mozgu je gas pune teže dati.

**4. pohvaljeni rad**

* ***Gas, gas***
* **Lucija Kušan**
* **Srednja škola Zlatar**, 4. razr.
* mentorica: Ljerka Gajski Markulin, prof.